ሓደ ካብቶም ኣብቲ ሰነድ ክታሞም ዘንበሩ ኤርትራውያን ምሁራትን ሞያውያንን ዝኾነ ሃብተኣብ የማነ፡ ብዛዕባ ቀንዲ ዕላማ ናይቲ መጸዋዕታ ንቢቢሲ ኣብ ዝሃቦ መብርሂ፡ "ኩነታት ሃገርና ገምጊምናስ፡ እቲ ጠንቂ ፈሊጥና እቲ መፍትሒ ዝመሰለና'ውን ብገምጋምና ንህዝብና ብምዝርጋሕ፡ ኣንፈትና ፈሊጥና ሓባሪ መገድና ከነስተውዕል ብዝብል'ዩ" ኢሉ። ኣብዚ እዋን'ዚ ኣብ ወጻኢ ዝነብሩ ኤርትራውያን ክገብርዎ ዝጸንሑ ተቓውሞታት በቲ ኣብ ማሕበራዊ መራኸቢታት ዝካየድ ዘሎ ናይ "ይኣክል" ጎስጓስ ተተባቢዖም ካብ ቅድሚ ሕጂ ዝረአ ዝነበረ ዝሓየለ ተቓውሞታት ከስምዑ ይራኣዩ ኣለዉ። "ንምዕባለ ኤርትራ ዘደኽድኹ ብዙሓት ረቛሒታት እኳ እንተለዉ፡ኣብ ዘተታትና ኣብ ኤርትራ እወታዊ ለውጢ ከይመጽእ ሓሊኾም ኣለዉ ኢልና ዘለለናዮም ረቛሒታት ግና እዞም ዝስዕቡ እዮም፥ ዝደስከለ ቁጠባዊን ማሕበራዊን ኩነታት፡ ብኲራት ግዝኣተ-ሕጊን በርጌሳዊ ማሕበራትን፡ ምውሳንን ምድኻምን መንሰያትን ኣብ ሕብረተሰብና ሰፊኑ ዝርከብ ሕድሕድ ምትፍናን ምፍልላይን" ድሕሪ ምባል እቶም ምሁራን ዝርዝር ጉዳያት የልዕሉ። በዓል መን'ዮም?
